A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az Európai Unió és az Amerikai Egyesült Államok közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodás végrehajtásának közös felülvizsgálatáról /* COM/2013/0844 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az Európai Unió és az Amerikai Egyesült Államok közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodás végrehajtásának közös felülvizsgálatáról Az Amerikai Egyesült Államok és az Európai Unió közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló jelenlegi megállapodás 2012. július 1-jén lépett hatályba. A megállapodás előírja a hatálybalépését követő egy év elteltével annak első közös, valamint ezt követően együttes megállapodásnak megfelelően rendszeres időközönként elvégzett felülvizsgálatát. Erre a közös felülvizsgálatra 2013. július 8-án és 9-én került sor Washingtonban. A felülvizsgálat elsősorban a megállapodás végrehajtására összpontosított, különös figyelmet fordítva az utas-nyilvántartási adatállomány (a továbbiakban: PNR) továbbításának a megállapodás vonatkozó cikkeiben meghatározott módjára, a megállapodás (18) preambulumbekezdésének megfelelően. A közös felülvizsgálat az uniós és amerikai szakértői csoportok közös módszertanán alapul, amelyet a 2004-es PNR-megállapodás első közös, 2005. szeptemberi felülvizsgálatára dolgoztak ki. Ezen módszertan első része egy kérdőívből állt, amelyet az Európai Bizottság a közös felülvizsgálat előtt megküldött az Egyesült Államok Belbiztonsági Minisztériuma (a továbbiakban: DHS) részére. A DHS a közös felülvizsgálat előtt megküldte írásbeli válaszait. A módszertan második része egy, az uniós csapat által a DHS operatív központjába tett tanulmányútból állt. A harmadik rész keretében egy találkozóra került sor a DHS, az Egyesült Államok Igazságügyi Minisztériuma és az Egyesült Államok Külügyminisztériuma, az uniós csapat és a DHS Adatvédelmi Hivatala képviselői részvételével a megállapodás végrehajtásának részletes megvitatása céljából. A közös felülvizsgálat előtt a DHS Adatvédelmi Hivatala elvégezte a megállapodás DHS általi végrehajtásának belső felülvizsgálatát. Ezt a felülvizsgálatot azzal a céllal végezték el, hogy megállapíthassák, a DHS az uniós megállapodásban szereplő előírásoknak és észrevételeknek megfelelően működik-e. Az uniós csapat úgy találta, hogy a DHS a megállapodást az abban foglalt feltételeknek megfelelően hajtotta végre. Például a DHS hatékony szűrőket használ az amerikai vonatkozás nélküli adatok kiszűrésére, csakúgy, mint a megállapodás mellékletében szereplő 19 PNR-kategórián kívül eső PNR-adatokra. Az érzékeny adatok kitakarását és törlését tiszteletben tartják, a DHS pedig úgy nyilatkozott, hogy soha nem használt érzékeny adatot operatív célból. A DHS végrehajtotta az utasok jogaihoz kapcsolódó kötelezettségvállalásait is, különösen az utasok számára a megfelelő információk nyújtása és a hozzáférés jogának kivétel nélküli végrehajtása terén. Ugyanakkor ezt a lenti negyedik ajánlással együtt kell értelmezni, amely az utasok számára hozzáférhető átláthatóbb jogorvoslati mechanizmusok szükségességéről szól. Az adatok más hazai ügynökségekkel való megosztását a DHS a megállapodással összhangban végzi. A megosztásra eseti elbírálás alapján, naplózva és írásbeli egyezségek alapján kerül sor. A harmadik országokkal való adatmegosztást is szigorúan értelmezve, az egyezménnyel összhangban végzik. Általános ajánlásként célszerű lenne, ha a DHS Adatvédelmi Hivatala a következő közös felülvizsgálat előtt is ismételten elvégezné a megállapodás belső felülvizsgálatát. A két oldal javaslata a következő közös felülvizsgálat idejére 2015 első fele. Szintén ajánlott a lehető leggyorsabban biztosítani az ún. „push” típusú adattovábbításra való teljes áttérést, legkésőbb pedig 2014. július 1-ig, ahogy azt a megállapodás 15. cikkének (4) bekezdése is előírja. További ajánlás, hogy az Egyesült Államok és az Európai Unió közösen dolgozik a közös továbbítási előírások használatának előmozdításán, különösen az IATA, a légitársaságok és a kormány által kidolgozott PNRGOV-szabványon. Ebben a tekintetben szerencsés lenne, ha az IATA-ban zajló megbeszélések a közös „push” szabványról elvezetnének egy közös ad hoc „push” szabványhoz is. A megállapodás végrehajtása ellenére néhány területen szükséges az előrelépés. Az első ilyen terület a megállapodás 8. cikke (1) bekezdése értelmében a PNR-adatok személytelenítését megindító hat hónapos időszak kezdete. Jelenleg ezen időszak számítása csak akkor kezdődik, amikor a PNR-t utoljára frissítik a DHS automatikus kiválasztási rendszerében (a továbbiakban: ATS), amely a PNR-eket tartalmazza, nem pedig akkor, amikor a PNR-t feltöltik az ATS-be. A hat hónapos időszakot ajánlott attól a naptól számítani, amikor a PNR-t feltöltik az ATS-be (ez az ún. ATS feltöltési adat), amely az adat ATS-ben való tárolásának első napja. A jelenlegi gyakorlat nem ennek felel meg, ez kitolja a hat hónapos időszak alkalmazását (a PNR utolsó ATS frissítéséig). Másodszor, különös figyelmet kell fordítani az ad hoc „pull” módszer alkalmazására. Ajánlott, hogy a DHS – a jelenlegi naplózása mellett – alaposabb nyilvántartást vezessen azon okokról, amelyek miatt az ad hoc „pull” módszert alkalmazzák minden egyes esetben, amely lehetővé tenné az arányosság jobb felmérését, valamint a – főszabálytól eltérően kivételnek szánt – használat hatékonyabb ellenőrzését. Harmadszor, a DHS felé az a kérés irányul, hogy tartsa tiszteletben azon kötelezettségvállalását, hogy a kölcsönösséget biztosítja és proaktívan megoszt egyedi PNR-eket, valamint a PNR-adatokból származó analitikus információkat az uniós tagállamokkal, valamint megfelelő esetben az Europollal és az Eurojusttal is. Negyedszer, az amerikai jogszabályok szerint rendelkezésre álló jogorvoslati eljárásokról nagyobb átláthatóságot kellene biztosítani. Az ilyen átláthatóság lehetővé tenné a nem amerikai vagy jogszerűen az Egyesült Államokban tartózkodó állampolgárok számára a PNR-adatok használatához kapcsolódó DHS-határozatok megtámadását, különösen amikor az ilyen adatok használata hozzájárulhat a légitársaságok által a beszállítás megtagadására tett ajánláshoz. Végül a DHS olyan intézkedéseket is hozott, amelyek a megállapodás előírásain túlmutatnak. A DHS az Európai Bizottság részére az érzékeny PNR-ekhez való hozzáféréstől számított 48 órán belül vár el értesítést. A DHS új eljárást vezetett be, hogy negyedévente áttekintse és felülvizsgálja az ATS végrehajtását, valamint az utazási célú forgatókönyveket, elemzéseket és szabályokat, hogy biztosítsa, ezek arányosak a jóhiszemű utasok polgári jogaira, szabadságaira és magánéletére való kihatásuk minimalizására, valamint az utasok elleni diszkrimináció elkerülésére. A megállapodás közös értékelést előíró 23. cikk (1) bekezdése ellenére előzetes felmérés készült arról, hogy a PNR megfelel-e a terrorizmus és más transznacionális jellegű bűncselekmények elleni küzdelem elősegítésének céljához. Ez a felmérés kimutatta, hogy a PNR a DHS számára biztosítja annak lehetőségét, hogy elvégezze valamennyi utas felszállás előtti ellenőrzését legfeljebb 96 órával az indulás előtt, amely elegendő időt biztosít a DHS számára ahhoz, hogy az utas érkezése előtt valamennyi háttérellenőrzést elvégezhesse és előkészíthesse a reagálást. Ez az eljárás annak eldöntésében is támogatja a DHS-t, hogy adott utas felszállhat-e egy repülőgépre vagy sem. Továbbá azt is biztosítja a DHS számára, hogy kockázatelemzést végezhessen forgatókönyv alapú célzott szabályok alapján annak érdekében, hogy „ismeretlen” potenciálisan magas kockázatú egyéneket azonosíthasson. A PNR ezen túlmenően lehetővé teszi, hogy kapcsolatokat határozzanak meg az utasok között, valamint az azonos bűnszervezethez tartozó bűnelkövetőket azonosíthassák. A DHS szerint a PNR szintén sikeresen használható azon trendek azonosítására, hogy a bűnelkövetők miként szoktak viselkedni utazáskor, például annak feltérképezése révén, hogy mely útvonalakat használják. A jelen közleményhez csatolt közös felülvizsgálati jelentés három fejezetből áll. Az 1. fejezet a felülvizsgálat hátteréről, céljáról és a feladat eljárási részéről ad tájékoztatást. A 2. fejezet ismerteti a közös felülvizsgálat fő megállapításait, valamint azon kérdéseket, amelyekre a DHS-nek megoldásokat kell találnia a jövőben. Ezt a fejezetet kiegészíti egy A. melléklet, amely a kérdőívet és a DHS arra adott válaszait tartalmazza. Végül a 3. fejezet a felülvizsgálat általános következtetéseit tartalmazza. A B. melléklet tartalmazza a felülvizsgálatot végző uniós és amerikai csapatok összetételét.